Jeg ved desværre ikke meget om allergi, og jeg er sikker på, at du selv ved meget mere. Men hvor er det synd for dig, at du er så plaget. Jeg synes, du skal tale helt åbent med dine venner om sagen og forklare, at du ikke er “besværlig”, men lider af en ret alvorlig tilstand, som begrænser dine muligheder. Det skal de lære at forstå og leve sig ind i, og det gør gode venner også. En del af problemet kan måske løses, hvis du i højere grad inviterer vennerne hjem hos dig. Her har du selv kontrollen over både servering og rengøring, og du ender netop ikke som eneboer. Tag fat i vennerne og prøv at få dem med på idéen.